Ta nuu iyaꞌa ikuu takuan,
ta ichiyo nuu viko ñuu Jerusalén isaꞌa ñayɨvɨ judío,
ta kuaꞌan tuku Jesús.
Ta ñuu Jerusalén iyo nuu portoon nañi Portoon Mvee,
ta yatyin yukuan iyo nuu nuu yɨꞌɨ ndutya ta uꞌun taꞌan koredor,
ta Betzatá nañi‑chi chiꞌin tuꞌun hebreo.
Ta tichi koredor yukuan kandyaa kuaꞌa ñayɨvɨ kuꞌu,
ñayɨvɨ kuaa,
ñayɨvɨ ña‑kuvi kaka,
ta ñayɨvɨ ña‑kuvi ndukuita ta ndatu‑chi nakanda ndutya
tyi iyo kuꞌva kichi nuu ángel ta sanakanda‑ra ndutya.
Ta ñayɨvɨ kɨꞌvɨ cha‑kunuu nuu yaꞌa nakanda ndutya,
nduvaꞌa‑chi chiꞌin tandɨꞌɨ nuu kueꞌe taꞌan‑chi.
Ta yukuan ndyaa minuu ra‑kuꞌu chaꞌoko chaꞌun uñi kuiya.
Ta indyeꞌe Jesús kandyaa‑ra,
ta ichito‑ra tyi chakuaꞌa loko kɨvɨ kandyaa‑ra takuan,
ta ikaꞌan‑ra chii‑ra,
ta katyi‑ra:
—¿Atu kuñun nduvaꞌun?
Ta inakaꞌan ra‑kuꞌu,
ta katyi‑ra:
—Rachaꞌnu,
ña‑yoo‑ñi tyiꞌi chií nuu ndutya kuꞌva nakanda‑chi.
Ta kuꞌva kuakɨꞌví,
ta inka‑chi kɨꞌvɨ cha‑kuí.
Ta inakaꞌan Jesús,
ta katyi‑ra:
—Ndukuita,
ta nakiꞌin chiton,
ta kakon.
Ta suu‑ñi kuꞌva yukuan ta induvaꞌa‑ra,
ta inakiꞌin‑ra chito‑ra,
ta inakaka‑ra.
Ta kɨvɨ yukuan kuvi kɨvɨ sauru,
kɨvɨ ndyitatu ñayɨvɨ judío.
Yukuan ta ikaꞌan ñayɨvɨ kunuu nuu ñayɨvɨ judío chii ra‑induvaꞌa,
ta katyi‑chi:
—Vityin kuvi kɨvɨ sauru,
ta ña‑tuvi taꞌvi kison chiton.
Ta inakaꞌan‑ra,
ta katyi‑ra:
—Ikaꞌan ra‑isanduvaꞌa chií,
ta katyi‑ra:
“Nakiꞌin chiton ta kakon.”
Yukuan ta indukutuꞌun‑chi chii‑ra,
ta katyi‑chi:
—¿Yoo ra‑ikaꞌan chiun tyi nakiꞌun chiton ta kakon?
Soko ra‑induvaꞌa tyi ña‑chito‑ra yoo kuu‑ra tyi chakuaꞌan‑ra tyañu ñayɨvɨ kuaꞌa ndyaa yukuan.
Ta nuu iyaꞌa ikuu takuan ta inañiꞌi Jesús chii‑ra nuu keꞌen yuveñuꞌu kaꞌnu,
ta ikatyi‑ra chii‑ra:
—Ndyeꞌe tyi induvaꞌun,
ta masaꞌa‑kon kuatyi koto kichi tundoꞌo kaꞌnu‑ka sɨkun.
Yukuan ta kuaꞌan‑ra ta inakaꞌan‑ra nuu ñayɨvɨ judío tyi Jesús kuvi ra‑isanduvaꞌa chii‑ra.